Vest politidistrikt opplyser i en pressemelding at brannvesenet har gått gjennom brannstedet og det er funnet en død person i boligen.

Politiet antar at den omkomne er en mann i 70-årene som ble meldt savnet, men vedkommende er ikke identifisert.

De nærmeste pårørende er varslet om funnet. En annen person som er registrert på adressen var bortreist.



Boligen som brant ligger på Malkenes i Tysnes kommune.

Politiet ble varslet av en nabo om brannen i eneboligen klokken 00.15, natt til onsdag. Huset var overtent da brannvesenet kom frem til stedet.

– Det har vært krevende slukkingsarbeid, sier vaktkommandør Ronald Drotningsvik i 110-sentralen.

Ifølge NRKs reporter på stedet er huset fullstendig utbrent. Brannvesenet hadde ikke nok vann og måtte trekke slanger helt fra sjøen.

RYKKET UT: Brannvesenet rykket ut til en kraftig husbrann på Tysnes et kvarter over midnatt natt til onsdag. Foto: Dag Harald Kvammen Andersen / NRK



Blusset opp igjen

Klokken 07.30 opplyste politiet at brannen hadde blusset litt opp igjen i brannruinene.

– Det er store skader på huset, så det er begrenset hvor mye det kan brenne, sier operasjonsleder Stein Rune Halleraker.

110-sentralen bekrefter at de fremdeles har mannskap på stedet som har kontroll på oppblussingen. Mannskapet vil hode vakt ved branntomten utover formiddagen.

HUSBRANN: Én person ble meldt savnet etter en husbrann på Malkenes på Tysnes natt til onsdag. Foto: Dag Harald Kvammen Andersen

Ukjent brannårsak

Ifølge politiet er det for tidlig å si noe om årsaken til brannen. Det vil bli gjort kriminaltekniske undersøkelser på stedet.

Det var ikke fare for at brannen skulle spre seg til andre hus.